b'\n_START_ARTICLE_\nNotaras\n_START_PARAGRAPH_\nNotaras (lot. notarius\xc2\xa0\xe2\x80\x93 greitai ra\xc5\xa1antis; ra\xc5\xa1tininkas)\xc2\xa0\xe2\x80\x93 privatus asmuo ar valstyb\xc4\x97s tarnautojas (pareig\xc5\xabnas), privatin\xc4\x97s teis\xc4\x97s (civilin\xc4\x97s, komercin\xc4\x97s, \xc5\xa1eimos t.) srityje \xc4\xafgaliotas teisi\xc5\xa1kai tvirtinti sandorius, dokumentus, juos saugoti (t. y. atlikti specialius teisinius (notarinius) veiksmus), taip u\xc5\xbetikrindamas sandori\xc5\xb3 ir dokument\xc5\xb3 civiliniuose teisiniuose santykiuose teis\xc4\x97tum\xc4\x85 (atitikim\xc4\x85 teisei), teisin\xc4\xaf pagr\xc4\xafstum\xc4\x85. Notaras teisi\xc5\xa1kai \xc4\xaftvirtina negin\xc4\x8dijamas fizini\xc5\xb3 ir juridini\xc5\xb3 asmen\xc5\xb3 subjektines teises ir teisinius faktus, taip (ap)saugodamas teis\xc4\x97tus atitinkam\xc5\xb3 asmen\xc5\xb3 ir kartu valstyb\xc4\x97s, vie\xc5\xa1uosius interesus. Notarai savo \xc4\xafgaliojimus vykdo, nepaisydami valstybin\xc4\x97s vald\xc5\xbeios bei valdymo institucij\xc5\xb3 \xc4\xaftakos, ir pakl\xc5\xabsta tik \xc4\xafstatymams.\n_START_SECTION_\nStatusas\n_START_PARAGRAPH_\nLotyni\xc5\xa1ko notariato sistemoje notaras i\xc5\xa1 esm\xc4\x97s vykdo preventyvaus teis\xc4\x97jo (\xe2\x80\x9eu\xc5\xbekardomojo teisingumo\xe2\x80\x9c) funkcijas. Atlikdamas notarinius veiksmus, jis yra nepriklausomas, analogi\xc5\xa1kai kaip teis\xc4\x97jas, nagrin\xc4\x97damas bylas. Jis siekia, kad tarp jo tvirtinam\xc5\xb3 sandori\xc5\xb3 \xc5\xa1ali\xc5\xb3 nekilt\xc5\xb3 gin\xc4\x8d\xc5\xb3 d\xc4\x97l j\xc5\xb3 valios suderinamumo, d\xc4\x97l sandorio s\xc4\x85lyg\xc5\xb3 ar jo teis\xc4\x97tumo. Toks preventyvusis teisingumas suma\xc5\xbeina teism\xc5\xb3 sistemos i\xc5\xa1laidas._NEWLINE_Lietuvoje notaras yra valstyb\xc4\x97s \xc4\xafgaliotas privatus asmuo, atliekantis Notariato \xc4\xafstatymu nustatytas funkcijas. Notarus skiria ir atleid\xc5\xbeia LR teisingumo ministras. Jis taip pat nustato notar\xc5\xb3 skai\xc4\x8di\xc5\xb3, j\xc5\xb3 buvein\xc4\x99 ir veiklos teritorij\xc4\x85 (pagal savo patvirtint\xc4\x85 Notar\xc5\xb3 gyventojams teikiam\xc5\xb3 teisini\xc5\xb3 paslaug\xc5\xb3 poreiki\xc5\xb3 vertinimo metodik\xc4\x85). Lietuvoje notarai \xc4\xaf pareigas skiriami vie\xc5\xa1o konkurso b\xc5\xabdu._NEWLINE_Vokietijoje notaras (vok. Notar) yra laisvoji profesija. I\xc5\xa1imtis: Badenas (\xc5\xa1iame i\xc5\xa1lik\xc4\x99s valstybinis notaras, vok. Amtsnotar) ir Viurtembergas (apygardos notaras, vok. Bezirksnotar), kur notarai yra valstyb\xc4\x97s tarnautojai (Viurtemberge dauguma notar\xc5\xb3 n\xc4\x97ra vad. teisininkai generalistai, vok. Volljurist). Viurtemberge apygardos notarus rengia Badeno-Viurtembergo notar\xc5\xb3 akademija (mokslai joje trunka ~5\xc2\xa0m.). I\xc5\xa1skiriami notarai, kurie u\xc5\xbesiima tik \xc5\xa1ia profesija (vad. Nur-Notar) ir advokatai notarai (Anwaltsnotar), kurie kartu yra ne tik notarai, bet ir advokatai. Teisinius notariato pagrindus \xc4\xaftvirtina Vokietijos notariato \xc4\xafstatymas (vok. Bundesnotarordnung, BNotO). Notarai turi b\xc5\xabti nepriklausomi ir ne\xc5\xa1ali\xc5\xa1ki bei laikytis konfidencialumo. Juos pri\xc5\xbei\xc5\xabri federalin\xc4\x97s \xc5\xbeem\xc4\x97s teisingumo institucijos (Landesjustizverwaltung). I\xc5\xa1 viso Vokietijoje yra ~9 000 notar\xc5\xb3 (2008\xc2\xa0m.).\n_START_SECTION_\nReikalavimai\n_START_PARAGRAPH_\nNotaru Lietuvoje gali b\xc5\xabti nepriekai\xc5\xa1tingos reputacijos ne vyresnis kaip 70 met\xc5\xb3 fizinis asmuo, jeigu jis laim\xc4\x97jo vie\xc5\xa1\xc4\x85 konkurs\xc4\x85 eiti notaro pareigas (konkurse turi teis\xc4\x99 dalyvauti ne vyresni kaip 60 met\xc5\xb3 asmenys), neturintis sveikatos sutrikim\xc5\xb3, d\xc4\x97l kuri\xc5\xb3 negal\xc4\x97t\xc5\xb3 atlikti notaro pareig\xc5\xb3 Lietuvos Respublikos pilietis._NEWLINE_B\xc5\xabtinas auk\xc5\xa1tasis universitetinis teisinis i\xc5\xa1silavinimas, teisinio darbo sta\xc5\xbeas. Asmuo turi \xc4\xafrodyti, kad jis ne ma\xc5\xbeiau kaip 2 metus buvo kandidatu \xc4\xaf notarus (asesoriumi) ir i\xc5\xa1laik\xc4\x97 notaro kvalifikacin\xc4\xaf egzamin\xc4\x85 arba yra teis\xc4\x97s krypties socialini\xc5\xb3 moksl\xc5\xb3 daktaras ar habilituotas daktaras, turi ne ma\xc5\xbeesn\xc4\xaf kaip 5 met\xc5\xb3 pedagoginio ar mokslinio darbo sta\xc5\xbe\xc4\x85 ir atliko ne trumpesn\xc4\x99 kaip 3 m\xc4\x97nesi\xc5\xb3 notaro praktik\xc4\x85 arba turi ne ma\xc5\xbeesn\xc4\xaf kaip 5 met\xc5\xb3 teisinio darbo sta\xc5\xbe\xc4\x85, i\xc5\xa1laik\xc4\x97 notaro kvalifikacin\xc4\xaf egzamin\xc4\x85 ir atliko ne trumpesn\xc4\x99 kaip 3 m\xc4\x97nesi\xc5\xb3 notaro praktik\xc4\x85._NEWLINE_Asmuo, paskirtas notaru, prie\xc5\xa1 prad\xc4\x97damas eiti pareigas, prisiekia LR teisingumo ministrui._NEWLINE_Did\xc5\xbeiausias LR teisingumo ministro \xc4\xafsakymu numatytas notar\xc5\xb3 viet\xc5\xb3 skai\xc4\x8dius yra 280. Lietuvoje dirba 265 notarai. I\xc5\xa1 j\xc5\xb3 tik apie 10\xc2\xa0% vyr\xc5\xb3. Anks\xc4\x8diau Lietuvoje dirbo tik du notarai vyrai.\n_START_SECTION_\nAtlyginimas\n_START_PARAGRAPH_\nU\xc5\xbe notarinio veiksmo atlikim\xc4\x85, sandori\xc5\xb3 projekt\xc5\xb3 parengim\xc4\x85, konsultacijas bei technines paslaugas notaras ima atlyginim\xc4\x85. Atlyginimo dydis turi garantuoti notaro pajamas, kurios leist\xc5\xb3 jam b\xc5\xabti ekonomi\xc5\xa1kai nepriklausomu, sudaryti geras klient\xc5\xb3 aptarnavimo s\xc4\x85lygas, \xc4\xafdarbinti reikalingus darbuotojus ir tur\xc4\x97ti gerai techni\xc5\xa1kai apr\xc5\xabpint\xc4\x85 biur\xc4\x85. Atsi\xc5\xbevelgdamas \xc4\xaf kliento turtin\xc4\x99 pad\xc4\x97t\xc4\xaf, notaras gali i\xc5\xa1 viso ar i\xc5\xa1 dalies atleisti j\xc4\xaf nuo atlyginimo mok\xc4\x97jimo.\n_START_SECTION_\nNotarai ir notar\xc4\x97s\n_START_PARAGRAPH_\nLietuvos notariate vyrauja notar\xc4\x97s moterys (90\xc2\xa0%)._NEWLINE_Vokietijoje, prie\xc5\xa1ingai,\xc2\xa0\xe2\x80\x93 notarai vyrai. Pvz., 1997 m. Vokietijoje i\xc5\xa1 10 668 notar\xc5\xb3 tik 1 030 buvo notar\xc4\x97s, t. y. 9,6\xc2\xa0%); 2007\xc2\xa0m.\xc2\xa0\xe2\x80\x93 1 000 notari\xc5\xb3 (11,5\xc2\xa0%). Atskiruose regionuose\xc2\xa0\xe2\x80\x93 dar ma\xc5\xbeesn\xc4\x97 dalis: pvz., Vestfalijos notar\xc5\xb3 r\xc5\xabmuose yra tik 6,6\xc2\xa0% notari\xc5\xb3 (2007\xc2\xa0m. pabaigoje).'